Diari Oficial de la Generalitat Valenciana


Sumari del DOGV 4140, del 03-12-2001 (2001/11461)

ORDRE de 22 de novembre de 2001, de la Conselleria d'Economia, Hisenda i Ocupació, per la qual es convoquen un màxim de 15 beques per a postgraduats per a la realització de pràctiques professionals en les distintes unitats administratives del Servei Valencià d'Ocupació i Formació (SERVEF).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4140

Data del DOGV
:   03-12-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/11082


Data del document
:   22-11-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * professió de la informàtica
    * ajuda pública
    * suport econòmic
    * assignació per estudis
    * professió jurídica
    * professió liberal

ORDRE de 22 de novembre de 2001, de la Conselleria d'Economia, Hisenda i Ocupació, per la qual es convoquen un màxim de 15 beques per a postgraduats per a la realització de pràctiques professionals en les distintes unitats administratives del Servei Valencià d'Ocupació i Formació (SERVEF). [2001/X11640]
  
La Conselleria d'Economia, Hisenda i Ocupació convoca la concessió d'un màxim de 15 beques destinades als postgraduats universitaris de nacionalitat espanyola o de qualsevol altre país membre de la Unió Europea, per a la realització de pràctiques professionals dins de l'àmbit de l'administració pública, a fi de facilitar la col·laboració i l'accés del món universitari al coneixement de l'administració autonòmica.
  
En virtut de les facultats que em confereix el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, l'article 35 de la Llei de la Generalitat Valenciana 5/1983, de 30 de desembre, de Govern Valencià i segons el que estableix el Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Article 1
  
Convocar concurs públic per a la concessió d'un màxim de 15 beques per a la realització de pràctiques professionals en determinades unitats administratives del Servei Valencià d'Ocupació i Formació (SERVEF), adscrit actualment a la Conselleria d'Economia, Hisenda i Ocupació, i aprovar les bases que regulen aquesta convocatòria i que apareixen en l'annex I i el model d'instància en l'annex II.
  
Article 2
  
La concessió de les beques previstes en aquesta ordre estarà condicionada a l'existència de crèdit adequat i suficient per a això en els corresponents pressupostos de la Generalitat Valenciana per al 2002.
  
Article 3
  
Es delega en el director general del Servei Valencià d'Ocupació i Formació (SERVEF) la facultat de concedir aquestes beques i se l'autoritza perquè dicte les resolucions necessàries per al desenvolupament i l'execució d'aquesta ordre.
  
DISPOSICIÓ ADDICIONAL
  
En compliment del que preveu l'article 47.11 del text refós de la Llei d'Hisenda Pública de la Generalitat Valenciana, i d'acord amb el que establisca la Llei de Pressupostos de la Generalitat Valenciana per a l'exercici corresponent, per ordre de la Conselleria d'Economia, Hisenda i Ocupació es donarà publicitat de les línies de crèdit i l'import global màxim destinat a la concessió de les beques previstes en aquesta ordre.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 22 de novembre de 2001
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX I
  
Bases de la convocatòria per a la concessió d'un màxim de 15 beques per a postgraduats per a la realització de pràctiques professionals en les distintes unitats administratives del Servei Valencià d'Ocupació i Formació (SERVEF).
  
Primera. Objecte
  
Les beques tenen per objecte la col·laboració i l'accessibilitat dels postgraduats que van finalitzar els seus estudis entre els anys 1997 i 2001, inclusivament, al coneixement de l'administració autonòmica.
  
Segona. Classes de beques, titulació exigida i nombre de beques
  
Els aspirants hauran d'estar en possessió de la titulació que a continuació s'expressa, segons la classe de beca que sol·liciten:
  
Classe A: llicenciat en Dret: un màxim de 9 beques
  
Classe B: llicenciat en Economia: un màxim de 5 beques
  
Classe C: llicenciat en Informàtica: un màxim d'1 beca
  
Tercera. Dotació, duració i pagament de les beques
  
Les beques estan dotades cada una d'elles amb 900,00 euros bruts mensuals dels quals es descomptarà la retenció corresponent a l'Impost Sobre la Renda de les Persones Físiques i seran pagats a càrrec de l'aplicació pressupostària 96.91.33.921.12.6, o el seu equivalent en els pressupostos de la Generalitat Valenciana per al 2002, d'acord amb el que estableix la disposició addicional d'aquesta ordre.
  
El període de duració de les beques comprendrà des de l'endemà de la concessió, la qual es produirà després de la publicació en el DOGV de l'import global màxim amb què seran finançades les citades beques en l'exercici 2002, fins al 31 de desembre de 2002, si bé s'estableix la possibilitat d'una pròrroga automàtica durant l'any 2003 pels mesos que resten fins a completar l'any de gaudi, sempre que la Llei de Pressupostos per al 2003 hi preveja una línia específica.
  
L'import de la beca es pagarà mensualment, previ certificat del responsable de la unitat administrativa on el becari realitze la pràctica.
  
Amb la finalitat de donar cobertura sanitària a les persones adjudicatàries de les beques, se subscriurà una pòlissa amb una entitat asseguradora.
  
Quarta. Mèrits preferents i valoració
  
Mèrits preferents:
  
Classe A (llicenciat en Dret)
  
- Coneixements d'idiomes comunitaris: anglés, francés, alemany.
  
- Coneixements de dret públic.
  
- Coneixements de dret comunitari.
  
- Coneixements de l'entorn Windows i Office (Word, Excel, Access, PowerPoint)
  
- Coneixements de navegació en Internet.
  
Classe B (llicenciat en Economia)
  
- Coneixements de gestió pressupostària.
  
- Coneixements de comptabilitat.
  
- Coneixements d'idiomes comunitaris: anglés, francés, alemany.
  
- Coneixements de l'entorn Windows i Office (Word, Excel, Access, PowerPoint).
  
- Estudis de postgrau en institucions i polítiques comunitàries.
  
Classe C (llicenciat en Informàtica)
  
- Coneixements d'HTML i JAVA.
  
- Coneixements d'ORACLE i ferramentes CASE.
  
- Coneixements d'UNIX i C.
  
- Coneixements de programació amb SCRIPT.
  
- Coneixements d'idiomes comunitaris: anglés tècnic.
  
Valoració
  
La titulació, els mèrits al·legats i l'entrevista personal tindran la següent valoració, sent la mateixa per a totes les classes de beques:
  
ELEMENTS QUE CAL VALORAR
  
Expedient acadèmic: fins a 8 punts
  
Formació extraacadèmica relacionada amb la beca sol·licitada: fins a 3 punts
  
Idiomes comunitaris i valencià: fins a 2 punts
  
Experiència professional: fins a 3 punts
  
Entrevista personal: fins a 4 punts
  
Tots els mèrits que s'al·leguen hauran de ser acreditats, mitjançant original o fotocòpia compulsada, en el moment de presentació de les sol·licituds.
  
Cinquena. Formalització i termini de presentació de sol·licituds
  
Les persones aspirants a la beca presentaran en el termini de 15 dies hàbils a comptar des de l'endemà de la publicació d'aquesta ordre en el Diari Oficial de la Generalitat Valenciana, una sol·licitud, segons model que es detalla en l'annex II. Els candidats hauran de presentar la citada sol·licitud en el Registre General del Servei Valencià d'Ocupació i Formació (SERVEF, avinguda de Navarro Reverter, 2 de València) o per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adjuntant a la fotocòpia compulsada del seu document nacional d'identitat (DNI) o passaport, la següent documentació que acredite els mèrits al·legats:
  
- Currículum, en el qual es farà constar les dades personals, acadèmiques i professionals i una fotografia grandària carnet de l'aspirant.
  
- Fotocòpia compulsada del títol acadèmic o del depòsit de les taxes per a l'expedició del títol i certificat oficial de qualificacions o fotocòpia compulsada d'aquell.
  
- Certificats o acreditacions de les circumstàncies que proven la preparació tècnica de la persona candidata.
  
- Declaració responsable de no tenir cap relació laboral fixa i d'estar al corrent de les seues obligacions fiscals.
  
- Declaració responsable de no ser beneficiari de cap beca d'igual o semblant activitat.
  
- Declaració responsable de complir les bases de la convocatòria i la resta de normes que resulten d'aplicació.
  
- Certificat mèdic que acredite que no pateix malaltia o defecte físic que impedisca el normal desenvolupament de les pràctiques professionals que comporta l'acceptació de la beca.
  
Les persones aspirants que van presentar la seua sol·licitud de beca i la documentació citada més amunt l'any 2000 a l'empara de l'Ordre de 16 d'octubre de 2000, de la Conselleria d'Economia, Hisenda i Ocupació, per la qual es van convocar 12 beques per a postgraduats per a la realització de pràctiques professionals en les distintes unitats administratives de la citada Conselleria (DOGV núm. 3.866, de 27 d'octubre de 2000), ara únicament hauran de presentar el model de sol·licitud que es detalla en l'annex II juntament amb aquells mèrits que no van al·legar l'any 2000 perquè siguen tinguts en compte en aquesta convocatòria, tot això en compliment del que disposa l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Seran causes d'exclusió:
  
- No acreditar la titulació exigida per a la beca sol·licitada.
  
- No presentar la declaració responsable de no tenir cap relació laboral fixa i d'estar al corrent de les seues obligacions fiscals.
  
- No presentar la declaració responsable de no ser beneficiari de cap beca d'igual o semblant activitat.
  
- No presentar declaració responsable de complir les bases de la convocatòria i la resta de normes que hi resulten d'aplicació
  
- No presentar certificat mèdic que acredite que no pateix malaltia o defecte físic que impedisca el normal desenvolupament de les pràctiques professionals que comporta l'acceptació de la beca.
  
- No aconseguir els 10 punts mínims que s'exigeixen en la fase primera del procés de selecció que a continuació s'indica.
  
Una vegada instruït i resolt el procediment d'exclusió es publicarà la llista d'exclosos en el Diari Oficial de la Generalitat Valenciana i es concedirà un termini de deu dies hàbils a les persones interessades perquè puguen al·legar i presentar els documents i les justificacions que consideren pertinents.
  
Sisena. Procés de selecció
  
Per a la valoració de sol·licituds de beques es crea una comissió avaluadora que estarà presidida pel director general del Servei Valencià d'Ocupació i Formació (SERVEF), o persona en qui delegue. En formaran part com a vocals: el cap de l'Àrea de Gestió i Organització o persona que delegue, la cap del Servei de Gestió de Personal, el cap/la cap del Servei Jurídic, o persona que delegue, i la cap del Servei de Programació i Gestió Econòmica, o persona que delegue.
  
La Secretaria de la comissió avaluadora l'exercirà un tècnic de l'Àrea de Gestió i Organització, que assistirà a les reunions amb veu però sense vot.
  
Els membres de la comissió avaluadora podran ser assessorats, en qualsevol cas, pel personal tècnic o professional que es considere necessari, que podrà assistir amb veu però sense vot.
  
El procés de selecció tindrà les següents fases:
  
1ª. La comissió avaluarà els mèrits de cada sol·licitant deduïts dels documents aportats.
  
2ª. Es convocarà els sol·licitants que obtinguen un mínim de deu punts en la fase primera, per a la realització d'una entrevista personal, en la qual es comprovaran els coneixements adduïts en l'àmbit acadèmic i de formació en general, segons la classe de beca, així com aquells altres aspectes o mèrits aportats i que es considere d'interés.
  
La comissió avaluadora es reserva la possibilitat de convocar, si és procedent, tots aquells aspirants que hagen superat l'entrevista, a una breu prova escrita sobre un tema relacionat amb cada especialitat o tipus de beca, i els termes del qual es concretarien al seu moment.
  
Finalitzat el procés de selecció, la comissió avaluadora elaborarà una proposta de concessió de beques que contindrà la llista de beneficiaris i una borsa de reserva per al cas de produir-se alguna renúncia o abandó.
  
La Conselleria d'Economia, Hisenda i Ocupació es reserva la facultat de deixar deserta totalment o parcialment l'adjudicació de les beques convocades.
  
Setena. Concessió
  
El director general del Servei Valencià d'Ocupació i Formació (SERVEF) dictarà una resolució, a la vista de la proposta de la comissió avaluadora, que adjudique les beques i constituïsca la borsa de reserva a què es refereix la base sisena.
  
La resolució de concessió es notificarà als interessats i serà publicada en el Diari Oficial de la Generalitat Valenciana.
  
Vuitena. Drets, obligacions, tutoria i incidències dels becaris
  
La condició de becari no genera cap relació laboral ni administrativa amb la Generalitat Valenciana.
  
El director general del Servei Valencià d'Ocupació i Formació (SERVEF) ordenarà les activitats, establirà la dedicació dels becaris en funció de les necessitats dels distints departaments, resoldrà les incidències que es produïsquen durant el període de gaudi de les beques a proposta del cap o de la cap de la unitat administrativa corresponent, i podrà deixar-les sense efecte, prèvia audiència de l'interessat, en els següents casos:
  
a) Incompliment de les seues obligacions.
  
b) No realitzar l'activitat que va motivar la concessió.